section_heading: Nositelji tradicije i značaj koji dobro ima za zajednicu
paragraph_text: Postojanje Tovareće mužike u Salima višestruko je značajno i višeslojno. Njezin značaj u ovom kultnom mjestu, podosta udaljenom od svoga prirodnoga centra Zadra, toliko Salima daje šarm posebnosti i izuzetnosti. Drsko bismo mogli reći: „Tovareća mužika osobna je karta Sali. A kad je nečije postojanje osobna karta onda ima posebno značenje.“ „Tovareća mužika?“, pitat će se ljudi u Berlinu, New Yorku, Rimu: „Ah, da, Sali, Dugi otok, Hrvatska.“ Tovareća mužika sa svojom unutarnjom psihologijom i sa svojom fascinantnom izvedbenošću Sali smješta u svoj prirodni ambijent – Mediteran. Koliko god izgleda da je introvertirana u gabarite Sali, Tovareća mužika još je više ekstrovertirana u svoje šire područje. Zamislite: od kada postoji, ovako definirana, kroz 'ansambl' je prošlo više stotina dječaka i mladića. Ništa čudno nije čuti po Salima, tijekom cijele godine, kako dječaci 'onako nasuho' imitiraju rogove, bubnjeve i šumpreše. Tovareća mužika jedna je od najvrednijih zajednica gdje se već manja djeca socijaliziraju. Kada se dječak uključi u Mužiku, on odmah upija svoju važnost i upoznaje svoju samosvijest. Isto tako, članovi Tovareće uče se toleranciji, empatiji i druželjubivosti. Nema Saljke i Saljanina koji neće na spomen Tovareće srčano uzdahnuti i reći: „Ah, Tovareća...“ Važno je napomenuti kako se, ulazeći u Tovareću, dječaci i mladići odriču svoga golog egoizma i svoj 'ja', a da ne moraju, podređuju zajednici. Osim toga, uče se slušati jednoga – kapelnika. Dakle, Tovareća mužika zapravo je esencija Sali, a u udaranjima velikoga bubnja bude se iskonske Sali, u gunguli šumpreša iz sna se bude igrive Sali, a u zvuku roga raspjevane Sali. U malo mjesta i malo vremena – sve bitno.